S-401/2017

Mál þetta, sem dómtekið var 7. þessa mánaðar, var höfðað með ákæru útgefinni af lögreglustjóranum á Suðurnesjum 31. október síðastliðinn, á hendur M-x-x K-x-x, fæddum [...], ríkisborgara Sýrlands, „fyrir misnotkun skjal[s], með því að hafa, sunnudaginn 15. janúar 2017, í Flugstöð Leifs Eiríkssonar, er hann kom til landsins frá Stokkhólmi, Svíþjóð, með flugi nr. WW943, framvísað við tollgæslu, í blekkingarskyni, finnsku vegabréfi, á nafni A, fd. [...], númer [...] með gildistímanum 18.11.2014 til 18.11.2019“ og að hafa þannig brotið gegn 1. mgr. 157. gr. almennra hegningarlaga nr. 19/1940.

Samkvæmt ákæru er þess krafist að ákærði verði dæmdur til refsingar og greiðslu alls sakarkostnaðar.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæðis í ákæru.

Af hálfu ákærða er krafist vægustu refsingar sem lög leyfa, sem í tilviki fangelsisrefsingar verði bundin skilorði. Þá er gerð krafa um hæfilega þóknun vegna starfa verjenda á rannsóknarstigi og fyrir dómi.

Ákærði sótti um alþjóðlega vernd hérlendis daginn eftir komu hans til landsins. Þann 31. júlí síðastliðinn tók Útlendingastofnun þá ákvörðun að taka beiðni hans ekki til efnismeðferðar og endursenda hann til Ítalíu. Ákærði kærði þá ákvörðun til kærunefndar útlendingamála, en með úrskurði nefndarinnar 12. september síðastliðinn, var ákvörðun útlendingastofnunar staðfest. Gögn þessu til staðfestu voru lögð fram á dómþingi 7. þessa mánaðar. Á dómþingi þann dag upplýsti ákærði að hann hafi komið til Evrópu 13. september 2016 og að hann hafi sótt um hæli í Finnlandi 19. sama mánaðar. Hann hafi komið til Evrópu í gegnum Ítalíu, þar sem hann hafi dvalist í þrjá daga. Hann hafi ferðast frá Ítalíu í gegnum Evrópu til Finnlands og á þessi frásögn hans sér stoð í framlögðum gögnum. Að framangreindu gættu og að öðru leyti með vísan til gagna málsins, liggur ekkert fyrir um að aðstæður ákærða séu með þeim hætti að fallið geti að skilgreiningu 1. málsliðar 1. mgr. 32. gr. laga nr. 80/2016, eða ákvæðum alþjóðasamnings um stöðu flóttamanna, sem íslenska ríkið gerðist aðili að 30. nóvember 1955, sbr. auglýsing nr. 74/1955, þannig að leitt geti af þeirri eða öðrum ástæðum til refsileysis. Hefur ákærði því unnið sér til refsingar. Við ákvörðun refsingar er til þess litið að ákærði hefur játað sök, hvort tveggja fyrir dómi og á rannsóknarstigi. Þá nýtur engra gagna við um að hann hafi áður gerst sekur um refsiverða háttsemi. Að framangreindu virtu og með hliðsjón af dómaframkvæmd þykir refsing ákærða réttilega ákveðin fangelsi í þrjátíu daga, sem ekki verður bundin skilorði.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem er þóknanir verjenda hans á rannsóknarstigi og fyrir dómi. T-kk-nf K-kk-nf héraðsdómslögmaður var tilnefndur verjandi ákærða á rannsóknarstigi og verður ákærða gert að greiða þóknun vegna þeirra starfa hans, sem þykir hæfilega ákveðin 66.960 krónur, að meðtöldum virðisaukaskatti. Þá er ákærði einnig dæmdur til að greiða þóknun skipaðs verjanda síns, E-kvk-ef D-kvk-ef K-kvk-ef héraðsdómlögmanns, vegna starfa hennar í þágu ákærða fyrir dómi, en sú þóknun þykir hæfilega ákveðin 105.400 krónur, að meðtöldum virðisaukaskatti. Annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, M-x-x K-x-x, fæddur [...], sæti fangelsi í þrjátíu daga.

Ákærði greiði þóknun verjanda síns fyrir dómi, E-kvk-ef D-kvk-þgf K-kvk-ef héraðsdómlögmanns, 105.400 krónur og þóknun verjanda síns á rannsóknarstigi, T-kk-ef K-kk-ef héraðsdómslögmanns, 66.960 krónur.

H-kk-nf Þ-kk-nf